
ރ. އަނގޮޅިތީމުން ދަނޑުބިން ދޫކުރުމާއި ދަނޑުވެރިކަން ކުރުމުގެ ގަވާއިދު ޑްރާފްޓް
	
ތަޢާރަފާއި ނަން
	1.
	(ހ)
	މި ގަވާއިދަކީ، ޤާނޫނު ނަންބަރު 7/2010  (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނު) ގެ 152 ވަނަ މާއްދާއިން ކައުންސިލަށް ލިބިދޭ ބާރުގެ ދަށުން، ލޯކަލް ގަވަރމަންޓް އޮތޯރިޓީގެ މަޝްވަރާއާއެކު މާޅޮސްމަޑުލު އުތުރުބުރީ އަނގޮޅިތީމު ކައުންސިލުން އެކުލަވައިލާފައިވާ ރ. އަނގޮޅިތީމުން ދަނޑުބިން ދޫކުރުމާއި ދަނޑުވެރިކަން ކުރުމާބެހޭ ގަވާއިދެކެވެ.


	
	
	(ށ)
	މި ގަވާއިދަށް ކިޔާނީ، "ރ. އަނގޮޅިތީމުން ދަނޑުބިން ދޫކުރުމާއި ދަނޑުވެރިކަން ކުރުމުގެ ގަވާއިދު "  އެވެ.


	ގަވާއިދު ހިންގައި ތަންފީޒުކުރާ ފަރާތް
	2.
	(ހ)
	މި ގަވާއިދު ހިންގައި ތަންފީޒުކުރާނީ، ރ. އަނގޮޅިތީމު ކައުންސިލްގެ އިދާރާއިންނެވެ.


	މަޤްޞަދު
	3.
	(ހ)
	މި ގަވާއިދަކީ ރ. އަނގޮޅިތީމްގައި ދަނޑުވެރިކަން ކުރުމަށް ޚާއްސަކޮށް ހައުސިންގް މިނިސްޓްރީއިން ހުއްދަ ދީފައިވާ ސަރަހައްދުގައި ދަނޑުވެރިކަން ކުރުމަށް ބިން ދޫކުރުމާއި ދަނޑުވެރިކަން ކުރުމަށް ހުއްދަ ދިނުމާއި ހުއްދަ ބާތިލްކުރުމާއި ދަނޑުވެރިކަން ކުރުމުގެ އުސޫލުތަކާއި ބިމުގެ ބޮޑު މިނާއި ބިންސާފު ކުރުމާއި ބިން ބެލެހެއްޓުމާއި ބިންސާފު ކޮށް ކުނި ނައްތާލަން ޖެހޭނެ ގޮތާއި ބިން ދޫކުރުމުގައި ޢާއްމުކޮށް ބެލޭނެ ކަންކަމާއި ބިމުގައި އިންދުމަށް ހުއްދަދެވޭ ބާވަތްތަކާއި އިންދާ ގަސް ހެއްދުމަށާއި ޕެސްޓް ކޮންޓްރޯލް ކުރުމަށް ގެންގުޅޭ ކެމިކަލްތަކުގެ ރައްކާތެރިކަމާއި ހައްދާ ބާވަތްތަކުގެ ސިއްހީ މިންގަނޑު ރަނގަޅު ކުރުމަށް ކައުންސިލުން ބާރުއަޅާ މިންވަރާއި އަދި މިނޫންވެސް މުހިންމު އުސޫލުތައް ކަނޑައެޅުމުގެ ގަވާއިދެވެ.


	ޢަމަލު ކުރަން ފަށާ ތާރީޚު
	4.
	(ހ)
	މި ގަވާއިދަށް ޢަމަލުކުރަން ފަށާނީ، މި ގަވާއިދު ދިވެހިސަރުކާރުގެ ގެޒެޓުގައި ޝާޢިއުކުރާ ދުވަހުން ފެށިގެންނެވެ. މި ގަވާއިދު ގެޒެޓް ކުރުމަށްފަހު ކައުންސިލް އިދާރާގެ ނޯޓިސްބޯޑުގައި އާންމުކޮށް ފެންނާނެހެން 1 (އެކެއް) މަސްދުވަހުގެ މުއްދަތަށް ބަހައްޓަންވާނެއެވެ.


	ދަނޑު ބިމަށް އެދުމާއި    
ދަނޑުބިން ދޫކުރުން
	5.
	(ހ)
	ރ. އަނގޮޅިތީމުން ދަނޑުވެރިކަން ކުރުމަށް ބިން ދޫކުރުމަށް ކަނޑައެޅޭ ބިންތަކުން އަމިއްލަ ފަރުދުންގެ ކުރިއެރުވުމަށް ގޭބިސީތަކުގެ އިތުރުން، ކުދި އަދި މެދުފަންތީގެ ވިޔަފާރި ކުރިއެރުވުމަށް އިސްކަން ދީގެން ދަނޑުވެރިކަން ކުރުމަށް ބިން ދޫކުރަން ވާނެއެވެ.


	
	
	(ށ)
	ދަނޑުބިންތައް ދޫކުރަންވާނީ، ކައުންސިލުން އެކަމަށް ފުރުޞަތު ހުޅުވާލައިގެން އާންމުކޮށް އިޢުލާން ކުރުމަށްފަހުގައެވެ. 


	
	
	(ނ)
	ދަނޑުބިމަށް އެދެވޭނީ، މި ގަވާއިދުގެ ޖަދުވަލު 1 ގައިވާ، އެކަމަށް ޚާއްޞަކޮށް މި ކައުންސިލުން ދޫކުރާ "ދަނޑުވެރިކަން ކުރުމަށް ދަނޑުބިމަށް އެދޭ ފޯމު" ހުށަހަޅައިގެންނެވެ. ހުށަހެޅުމުންނެވެ. ފޯމު ބަލައިގަނެވޭނީ، -/10 (ދިހައެއް) ރުފިޔާގެ ފީއަކާ އެކުގައެވެ. މި ފޯމު ލިބޭނެ އިންތިޒާމު ކައުންސިލުން ހަމަޖައްސަންވާނެއެވެ.


	
	
	(ރ)
	މި ގަވާއިދުގައިވާ ގޮތުގެ މަތިން ދޫކުރާ ދަނޑުބިން ދޫކުރަންވާނީ، ދަނޑުބިން ދޫކުރާ ފަރާތާއި ދަނޑުބިން ނަގާ ފަރާތާ ދެމެދު ވެވޭ އެއްބަސްވުމެއްގެ ދަށުންނެވެ. މި އެއްބަސްވުން އެކުލަވައިލުމުގައި ދައުލަތުގެ މާލިއްޔަތު ގަވާއިދުގެ 6.05 ގައިވާ ކަންކަމަށް ރިޢާޔަތް ކުރަންވާނެއެވެ.


	
	
	(ބ)
	ގޭބިސީތަކަށް ދަނޑުބިން ދޫކުރެވޭނީ 2 (ދޭއް) އަހަރުދުވަހުގެ މުއްދަތަށެވެ. އަދި ވިޔަފާރި ބޭނުންތަކަށް ދަނޑުބިން ދޫކުރެވޭނީ 5 (ފަހެއް) އަހަރުދުވަހުގެ މުއްދަތަށެވެ.


	
	
	(ޅ)
	މި ގަވާއިދުގެ 6 ވަނަ މާއްދާގެ ދަށުން ބިން ދޫކުރެވޭ ފަރާތްތަކަށް ލިބޭ ބިމުގެ ނަންބަރު ކަނޑައަޅާނީ އެފަރާތްތަކުގެ މެދުގައި ނެގޭ ގުރުއަތުލުމަކުންނެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	



	ގޭބިސީތަކަށް ބިން ދޫކުރުން
	6.
	(ހ)
	ގޭބިސީތަކަށް ބިން ދޫކުރާނީ، އަކަފޫޓަކަށް 05/- (ފަހެއް) ލާރީގެ ރޭޓުން ދަނޑުވެރިކަން ކުރަން ބޭނުންވާ ކޮންމެ ގޭބިސީއަކަށް 2000 (ދެހާސް) އަކަފޫޓުގެ އެއް ބިމެވެ.


	
	
	(ށ)
	ގޭބިސީތަކަށް ދޫކުރާ ދަނޑުބިމުގައި، އެ ގޭބިސީއެއްގައި ދިރިއުޅޭ މީހުން، ދިރިއުޅޭ މީހުންގެ ދަރިން، ދިރިއުޅޭ މީހުންގެ އަނބިންނާއި ފިރިން، އަދި އެ ގެއެއްގެ ކޯޓާގައި ގެނެސްފައިވާ ބިދޭސީން ނޫން ބަޔަކު ދަނޑުވެރިކަން ކޮށްގެން ނުވާނެއެވެ.


	
	
	(ނ)
	ގޭބިސީތަކަށް ދޫކުރާ ދަނޑުބިން، އެހެން ފަރާތަކަށް ބޭނުންކުރަން ދީގެން ނުވާނެއެވެ. މި ގަވާއިދުގެ ބޭނުމަށް އެހެން ފަރާތަކަށް ދިނުން މާނަކުރަނީ މި މާއްދާގެ (ށ) ގައި ބުނެފައިވާ މީހުން ނޫން ބަޔަކު ދަނޑުގައި ޢަމަލީގޮތުން މަސައްކަތްކުރަން ދިނުމަށެވެ.


	
	
	(ރ)
	ދަނޑުބިން ދޫކުރާނީ، ކައުންސިލުން އިޢުލާނުކުރުމުން އެކަމަށް އެދި ފޯމު ހުށަހަޅާ ފަރާތްތަކުގެ ތެރެއިން ކައުންސިލުން ކަނޑައަޅާ ޝަރުޠުތައް ފުރިހަމަވާ ފަރާތްތަކަށެވެ. ކައުންސިލުން ކަނޑައަޅާ ޝަރުޠުތައް އިޢުލާނާއެކު އާންމުކުރަންވާނެއެވެ.


	
	
	(ބ)
	ދަނޑުބިން ދޫކުރުމަށް ކުރެވޭ އިޢުލާނާ ގުޅިގެން، ބިން ހޯދުމަށް އެދުނު ފަރާތްތަކުގެ ތެރެއިން ޝަރުޠު ހަމަވާ ފަރާތްތަކުގެ އަދަދު، ދޫކުރުމަށް ކަނޑައަޅާފައިވާ ބިމުގެ އަދަދަށްވުރެ ގިނަވެއްޖެނަމަ ދަނޑުބިން ލިބޭ ފަރާތްތައް ކަނޑައަޅާނީ ގުރުއަތުލައިގެންނެވެ.


	
	
	(ޅ)
	ކުއްޔަށް ދޫކޮށްފައިވާ ބިމުގެ މުއްދަތު ހަމަވެގެން، މުއްދަތު އިތުރުކޮށްދެވޭނީ އެ މުއްދަތު ހަމަވުމުގެ 1 (އެކެއް) މަސްދުވަހުގެ ކުރިން އެކަމަށް އެދޭ، މި ގަވާއިދުގެ ޖަދުވަލު 2 ގައިވާ "ދަނޑުބިމުގެ މުއްދަތު އިތުރުކުރަން އެދޭ ފޯމު" ކައުންސިލަށް ހުށަހެޅުމުން ކޮށްފައިވާ މަސައްކަތާއި، އިންވެސްޓްމަންޓްތަކަށް ރިޢާޔަތް ކުރުމަށްފަހު ކައުންސިލުންނެވެ.


	
	
	(ކ)
	ގޭބިސީތަކަށް ދަނޑުބިން ދޫކުރާނީ، މީލާދީ 2 (ދޭއް) އަހަރުދުވަހުގެ މުއްދަށެވެ.


	
	
	(އ)
	މި މާއްދާގެ (ޅ) ގައިވާ ގޮތުގެ މަތީން މީލާދީ 2 (ދޭއް) އަހަރުދުވަހުގެ މުއްދަތު އިތުރުކޮށްދެވިދާނެއެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	




	ވިޔަފާރީގެ ބޭނުމަށް ބިން ދޫކުރުން
	7.
	(ހ)
	ވިޔަފާރީގެ ބޭނުމަށް، ދަނޑުވެރިކަން ކުރާ ފަރާތްތަކަށް ޚާއްޞަކޮށް، ކުދި އަދި މެދު ފަންތީގެ ވިޔަފާރިތަކަށް އިސްކަންދީގެން މި ރަށުގެ ދަނޑުބިމުގެ ސަރަހައްދުން ދޫކުރާނީ، 10,000 (ދިހަ ހާސް) އަކަފޫޓުގެ ބިންތަކެވެ.


	
	
	(ށ)
	ވިޔަފާރި އުސޫލުން ކަނޑައެޅޭ ބިންތައް ދޫކުރެވޭނީ، މި ގަވާއިދުގެ 5 ވަނަ މާއްދާގައިވާ ގޮތަށް ކައުންސިލުން އިޢުލާނު ކުރުމާ ގުޅިގެން ބީލަމުގެ އުސޫލުން އަކަފޫޓަކަށް އެންމެ މަތީ އަގެއް ހުށަހަޅާ ފަރާތްތަކަށެވެ.


	
	
	(ނ)
	މި މާއްދާގެ (ށ) ގައިވާ ގޮތުގެ މަތީން ވިޔަފާރި ބޭނުންތަކަށް ދޫކުރާ ދަނޑުބިންތަކުގެ ބީލަން ހުންނަންވާނީ، މަހަކު އަކަފޫޓަކަށް 5 (ފަސް) ލާރިއަށްވުރެ ދަށް ނޫން ރޭޓަކުންނެވެ. 


	
	
	(ރ)
	އެއްފަރާތަށްވުރެ ގިނަ ފަރާތްތަކަކުން އަކަފޫޓަކަށް ހުށަހަޅާފައިވާ އެންމެ މަތީ އަގު އެއްވަރުވާނަމަ، އަގު އެއްވަރުވާ ފަރާތްތަކުގެ ތެރެއިން ބީލަން ކާމިޔާބު ކުރާ ފަރާތް ކަނޑައަޅާނީ އަގު އެއްވަރުވާ ފަރާތްތަކަށް، އަލުން ބީލަން ހުށަހެޅުމަށް ފުރުޞަތުދީގެން އެންމެ މަތީ އަގު ހުށަހަޅާ ފަރާތަށެވެ. މިގޮތުން، އަލުން އަގު ހުށަހެޅުމަށް ދެވޭ ފުރުޞަތުގައި ކުރިން ހުށަހެޅި އަގަށްވުރެ ދަށް އަގެއް ހުށަހަޅައިގެން ނުވާނެއެވެ. 


	
	
	(ބ)
	ދަނޑުބިންތަކަށް ކުރިމަތިލެވޭނީ، ރަށުގެ ރަށްވެހިންނާއި، ރަށްވެހިންގެ ހިއްސާ  (މަދުވެގެން ފަންސާސް އިންސައްތަ) އޮންނަ ކުންފުނިތަކާއި، ރަށްވެހިންގެ ލޯކަލް އިންވެސްޓްމެންޓްތަކަށާއި، ރަށުގެ ކްލަބު، ޖަމްޢިއްޔާ، ޖަމާޢަތްތަކާއި، އަންހެނުންގެ ތަރައްޤީއަށް މަސައްކަތްކުރާ ކޮމިޓީއަށެވެ.


	
	
	(ޅ)
	ވިޔަފާރި ބޭނުމަށް ދޫކުރާ ބިންތަކަށް އިޢުލާނު ކުރުމާއި، ބިޑު ހުށަހެޅުމާއި ބިޑު ބަލައިގަތުމުގެ އިންތިޒާމު ހަމަޖައްސަން ވާނީ ދައުލަތުގެ މާލިއްޔަތު ގަވާއިދާ އެއްގޮތްވާގޮތުގެ މަތިންނެވެ.


	
	
	(ކ)
	ވިޔަފާރި ބޭނުމަށް ދޫކުރާ ބިންތައް ދޫކުރާނީ، މީލާދީ 5 (ފަހެއް) އަހަރުދުވަހުގެ މުއްދަތަށެވެ.


	
	
	(އ)
	ވިޔަފާރީގެ ބޭނުމަށް ދޫކުރާ ބިންތައް ދޫކޮށްފައިވާ މުއްދަތު ހަމަވުމުން، ކައުންސިލުން އެ ބިން އަލުން ބީލަމަށް ލާންވާނެއެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	



	ދަނޑުބިމުން ކުލި ނެގުން
	8.
	(ހ)
	ގޭބިސީތަކަށް ދޫކުރާ ދަނޑުބިންތަކުން ކުލި ނެގޭނީ، މަހަކު އަކަފޫޓަކަށް 05/- (ފަހެއް) ލާރީގެ ރޭޓުންނެވެ.


	
	
	(ށ)
	ވިޔަފާރި ބޭނުންތަކަށް ދޫކުރާ ދަނޑުބިންތަކުގެ މަހު ކުއްޔަކީ ދެފަރާތުގެ ދެމެދުގައިވާ އެއްބަސްވުމުގައިވާ ކުއްޔެވެ. 


	
	
	(ނ)
	ދަނޑުބިން ކުއްޔަށް ނަގާ ފަރާތްތަކުން ދަނޑުބިންތަކަށް ކުލި ދައްކާނީ ކޮންމެ މަހެއްގެ 10 ވަނަ ދުވަހުގެ ކުރިންނެވެ.


	
	
	(ރ)
	ކުލި ދައްކަން ކަނޑައަޅާފައިވާ ތާރީޚުގެ ފަހުން ހިނގާ ކޮންމެ ދުވަހަކަށް ބިމުގެ މުޅި ޖުމުލަ ކުލީގެ %1 (އެއް ޕަސެންޓް) ޖޫރިމަނާގެގޮތުގައި ނެގޭނެއެވެ.


	
	
	(ބ)
	މި މާއްދާގެ (ނ) ގައި ބަޔާންކޮށްފައިވާ ތާރީޚުގެ ކުރިން ކުލި ނުދައްކާ ފަރާތްތަކުގެ ކުލި އެ ތާރީޚުގެ ފަހުން ބަލައިގަނެވޭނީ މި މާއްދާގެ (ރ)ގައިވާ  ޖޫރިމާނާއާ އެކުއެވެ.


	
	
	(ޅ)
	ދަނޑުބިމުން ކުލި ނަގަން ފެށޭނީ، ދަނޑުބިން ހަވާލުކުރާތާ މީލާދީ 3 (ތިނެއް) މަސްދުވަހުގެ ގްރޭސް ޕީރިއަޑެއް މަސައްކަތް ފެށުމަށް ދިނުމަށްފަހުގައެވެ. އެހެންނަމަވެސް، އެގްރީމެންޓުގެ މުއްދަތުގެ ތެރޭގައި މި ދުވަސްތައް ގުނޭނެއެވެ.


	
ހުށަހަޅަން ބޭނުންވާ އިސްލާޚް ލިޔުއްވާ

	

	ދަނޑުބިން ސާފުކުރުމާއި ބެލެހެއްޓުމާއި، ކުނި ނައްތާލުން
	9.
	(ހ)
	ދަނޑުބިން ސާފުކުރުމުގައި ނޮޅޭ މާހުއި، މިރިހި، ވިނަ ފަދަ ތަކެތި ނައްތާލުމުގެ ގޮތުން،  ލިބިފައިވާ ދަނޑުބިމުގެ މުއްސަނދިކަން އިތުރުކުރުމަށްޓަކައި ކާދު ތައްޔާރުކޮށް ބޭނުންކުރެވިދާނެއެވެ. ނުވަތަ އެހެން ދަނޑުތަކަށް ގެއްލުން ނުވާނެހެން، ލިބިފައިވާ ދަނޑުގެ ސަރަހައްދުގެ ތެރޭގައި އަންދާލެވިދާނެއެވެ.


	
	
	(ށ)
	މި މާއްދާގެ (ހ) ގައި ބަޔާންކޮށްފައިވާ ފަދަ ލުއި ކުނި ފިޔަވައި، އެހެނިހެން ގޮތްގޮތުން އުފެދޭ ކުންޏާއި، ދަނޑުބިމުން ނެގޭ އާރުލާ ގަސްގަހާގެހި ނައްތާލުމަށް ގެންދަންވާނީ ރ. އަނގޮޅިތީމު ކުނި ނައްތާލާ މަރުކަޒަށެވެ.


	
	
	(ނ)
	ދަނޑުބިމުގެ އިންވަކިކުރުމަށް، ދަނޑުބިމުގެ ވަށައިގެން ވަޅު ނުވަތަ ކަންޒު ކޮނެގެން ނުވާނެއެވެ.


	
	
	(ރ)
	ދަނޑުބިމުން ނެގޭ ކުންޏާއި، ބާކީ ކުރެވޭ ތަކެތި ކައިރި ސަރަހައްދުތަކުގެ ވަލުތެރެއަށް އެޅުމަކީ މަނާކަމެކެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	



	ދަނޑުވެރިކަން ކުރުން މަނާ ބާވަތްތަކާއި ގޮތްތައް
	10.
	(ހ)
	ދަނޑުވެރިކަން ކުރާ ސަރަހައްދުގައި އިންދަންވާނީ އަންނަނިވި ބާވަތްތައް ނޫން އާންމުކޮށް ދަނޑުވެރިކަމުގައި ހެއްދޭ  ބާވަތްތަކެވެ.


	
	
	
	1.
	ބޮޑެތި ވަޅުގަނޑު ކޮނެ ނުވަތަ އާނު ކެނޑުމަށްފަހު އިންދާ ބާވަތްތައް


	
	
	
	2.
	ލަކުޑީގެ ބާވަތްތައް


	
	
	
	3.
	ރުއް


	
	
	
	4.
	ފަޅޯ ފިޔަވައި ދިގު މުއްދަތުން ހެދޭ އެހެނިހެން ބާވަތްތައް


	
	
	
	5.
	ދަނޑުވެރިކަން ކުރުމުގެ ތެރޭގައި އުފެދޭ ބައްޔެއް ޖެހުނު ގަސްގަހާގެއްސާއި، އެފަދަ ބައްޔެއް ޖެހިފައިވާކަން ފާހަގަ ކުރެވިފައިވާ ރަށަކުން ނުވަތަ ތަނަކުން ގެންނަ ބާވަތްތައް.


	
	
	
	6.
	ދަނޑުވެރިކަމާބެހޭ ވުޒާރާއިން ނުވަތަ ކައުންސިލުން އަންގާ އެންގުމެއްގެ މަތިން އިންދުން މަނާކުރެވޭ އެހެނިހެން ބާވަތްތައް.


	ހުށަހަޅަން ބޭނުންވާ އިސްލާޚް ލިޔުއްވާ
	




	
	
	(ށ)
	ދަނޑުވެރިކަން ކުރުމަށް ވަޅު ކޮނުމުގައި އެކަށޭނަ މިންވަރަށްވުރެ ބޮޑަށް ކޮނެ ފަސްގަނޑުގެ ލެވެލް ގެއްލުވާލައިގެން ނުވާނެއެވެ.


	
	
	(ނ)
	ދަނޑުވެރިކަން ކުރުމަށް ބޭނުންކުރާ ބޭސް އަދި ކެމިކަލްގެ ސަބަބުން އެހެން ފަރާތްތަކަށް އޭގެ ނޭދެވޭ އަސަރު ކުރާގޮތަށް ބޭނުންކޮށް އަދި އަޅައިގެން ނުވާނެއެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	




	ދަނޑުބިމުގައި ކުރުން މަނާ އެހެނިހެން ކަންކަން
	11.
	(ހ)
	އަންނަނިވި ކަންތައްތަކަކީ ކައުންސިލުން ދޫކުރާ ދަނޑުބިމުގައި ކުރުން މަނާ ކަންތައްތަކެވެ.


	
	
	
	1.
	ދިވެހިރާއްޖޭގެ ޤާނޫނުއަސާސީއާއި އިސްލާމްދީން މަނާކުރާ އެއްވެސް ޢަމަލެއް ދަނޑުބިމުގައި ކުރުން؛


	
	
	
	2.
	ދަނޑުބިންތައް ދޫކުރެވޭ ބޭނުން ކަމަށްވާ، ދަނޑުވެރިކަން ކުރުން ފިޔަވައި އެހެނިހެން މަސައްކަތް ކުރުން؛


	
	
	
	3.
	"ޗައިލްޑް ލޭބަރ" ނުވަތަ ކުޑަކުދިން ލައްވައި ދަނޑުތަކުގައި މަސައްކަތް ކުރުވުން؛


	
	
	
	4.
	ދަނޑުގައި ފެން ނެގުމަށް ކޮންނަ ވަޅު ފިޔަވައި ބޮޑެތި ވަޅުގަނޑު ކޮނުން؛


	
	
	
	5.
	އެއްވެސް ބާވަތެއްގެ ހުޅުހިފާ ޒާތުގެ ކެމިކަލެއް، ތެލުގެ ބާވަތްތަކުގެ ތެރޭގައި ހިމެނޭ ޑީސަލް، ކަރާސީނު، ޕެޓްރޯލް ފަދަ ތަކެތީގެ 5 ލީޓަރަށް ވުރެ ގިނައިން ދަނޑުގައި ހުންނަ ސްޓޯރުގައި ނުވަތަ ދަނޑުގެ އެހެން ތަނެއްގައި ގެންގުޅުން ނުވަތަ ބެހެއްޓުން؛


	
	
	
	6.
	ދަނޑުބިން ސަރަހައްދު ވަކި ކުރުމަށް ނުވަތަ އެހެންވެސް ބޭނުމަށް ވަލުގައި ހުންނަ ދަނޑި، ބޯކެޔޮ އަދި ލަކުޑީގެ ބާވަތްތައް މި ކައުންސިލުގެ ހުއްދަނެތި ބޭނުން ކުރުން؛


	
	
	
	7.
	ދަނޑުބިމުގެ ސަރަހައްދު ވަކިކުރުމަށް އެއްވެސް ބާވަތެއްގެ ސިމެންތީގެ ފައުންޑޭޝަނެއް އެޅުން، ފާރު ރޭނުން، ތަނބުފަދަ އެއްޗެހި ޖެހުން. 


	
	
	
	8.
	ޤާނޫނު ނަންބަރު 2011/12 (ގަސްގަހާގެހި ޙިމާޔަތްކުރުމުގެ ޤާނޫނު) ގެ ދަށުން ނޭޝަނަލް ޕްލާންޓް ޕްރޮޓެކްޝަން އޯގަނައިޒޭޝަނުން ކަނޑައަޅާ ގަވާއިދުތަކާއި މިންގަނޑުތަކާ ޚިލާފުވުން.


	ހުށަހަޅަން ބޭނުންވާ އިސްލާޚް ލިޔުއްވާ
	




	ދަނޑުބިމުގައި ހެއްދޭ ބާވަތްތަކުގެ
ޞިއްޙީ މިންގަނޑު
	12.
	(ހ)
	އެއްވެސް ބާވަތެއްގެ މޭވާއެއް ދޮންކުރުމަށް ނުވަތަ ތަރުކާރީއެއް ބޮޑެތިކުރުމަށް އެކަށޭނަ މިންވަރަށްވުރެ އިތުރަށް ބޭސް ނުވަތަ ކެމިކަލް ބޭނުންކޮށްގެން ނުވާނެއެވެ. އަދި ޕެސްޓް ކޮންޓްރޯލް ކުރުމަށް ބޭނުންކުރާ އެއްވެސް ބާވަތެއްގެ ބޭހެއް ނުވަތަ ކެމިކަލެއް އެކަށޭނަ  މިންވަރަށްވުރެ އިތުރަށް ބޭނުން ނުކުރުމަށް ސަމާލުކަން ދޭންވާނެއެވެ.


	
	
	(ށ)
	ދަނޑު ބިމުގައި ހައްދާ ބާވަތްތައް މާކެޓަށް ނެރުމުގެ ކުރިން އެ ތަކެތި ސާފުތާހިރުކަންމަތީގައި ބެހެއްޓުމަށް ސަމާލުކަން ދިނުމަށް ކައުންސިލުން ބާރު އަޅަންވާނެއެވެ. އަދި މާކެޓަށް ނެރޭ ކާބޯތަކެއްޗަކީ، ކެއުމުގައި ބޭނުންކުރަން އެންމެ އެކަށީގެންވާ ގޮތަށް ހައްދާފައިވާ ތަކެތިތޯ ކައުންސިލުން ކަށަވަރު ކުރަންވާނެއެވެ.


	
	
	(ނ)
	ކުނިވެފައިވާ ނުވަތަ ބޭނުންކުރަން ކަމުނުދާ މޭވާއާއި، ތަރުކާރީ ދަނޑުބިމުގެ ސަރަހައްދުގެ ތެރޭގައި ނައްތާލައިގެން ނުވާނެއެވެ. އަދި، ކުނިވެ ހަލާކުވެ ނެތިދިއުމަށް ބަހައްޓައިގެން ނުވާނެއެވެ.


	
	
	(ރ)
	ދަނޑުގައި އާލާވާ ޕެސްޓް ކޮންޓްރޯލްކުރަން ކަމާބެހޭ ވުޒާރާތަކުން އެކަށައަޅާފައިވާ މިންގަނޑުތަކާ އެއްގޮތަށް މަސައްކަތް ކުރަންވާނެއެވެ.


	
	
	(ބ)
	ދަނޑުގައި ހައްދާ ބާވަތްތަކުގައި އަޅާ އެކިއެކި ސޫފި ނުވަތަ ޕެސްޓް ކޮންޓްރޯލް ކުރުމަށް ކުރެވުނު މަސައްކަތް ކާމިޔާބުނުވާނަމަ ނުވަތަ ކޮންޓްރޯލް ނުކުރެވުނުނަމަ ދަނޑުބިންދޫކޮށްފައިވާ ފަރާތުން އެކަން ކައުންސިލްގެ ސަމާލުކަމަށް ގެންނަންވާނެއެވެ.


	
	
	(ޅ)
	މި މާއްދާގެ (ބ) ގައިވާ ގޮތުގެ މަތީން ޕެސްޓް ކޮންޓްރޯލް ނުކުރެވޭ ހާލަތްތަކުގައި އެކަން ކައުންސިލްގެ ސަމާލުކަމަށް ނުގެންނަ ފަރާތްތަކާމެދު މި ގަވާއިދުގެ 16 ވަނަ މާއްދާގެ ދަށުން ފިޔަވަޅު އެޅޭނެއެވެ.


	އިތުރު ފުރުޞަތެއް ދިނުމަކާ ނުލާ
ދަނޑުބިން ވަގުތުން
ވަކިކުރުން
	13.
	(ހ)
	އަންނަނިވި ކަންތައްތަކުންކުރެ ކަމެއް ކޮށްފިނަމަ އެފަރާތަކަށް ދޫކޮށްފައިވާ ދަނޑުބިން އިތުރު ފުރުޞަތެއް ދިނުމަކާ ނުލައި ވަކިކުރެވޭނެއެވެ.


	
	
	
	1.
	ދަނޑުބިން ދޫކޮށްފައިވާ މުއްދަތު ހަމަވުމުގެ 1 (އެކެއް) މަސްދުވަސް ކުރިން އެއްބަސްވުން އައުކުރުމަށް ހުށަނާޅާ އޮންނަ ގޭބިސީތަކުގެ އެއްބަސްވުމުގެ މުއްދަތު ހަމަވުން؛


	
	
	
	2.
	ދަނޑުބިމަށް ދައްކަންޖެހޭ ބިމުގެ ކުލި ނުދައްކާތާ 3 މަސްދުވަސް ހަމަވުން؛


	
	
	
	3.
	ގޭބިސީތަކަށް ދޫކޮށްފައިވާ ބިމުގައި އެ ގޭބިސީތަކުގެ މީހުން ފިޔަވައި އެހެން ފަރާތްތަކުން ދަނޑުވެރިކަން ކުރުން؛


	
	
	
	4.
	"ވިޔަފާރީގެ ބޭނުމަށް ދަނޑުވެރިކަން ކުރާ ފަރާތްތަކަށް" ދޫކޮށްފައިވާ ބިންތައް 3 ވަނަ ފަރާތަކަށް ދިނުން ނުވަތަ ކުއްޔަށް ދިނުން؛


	
	
	
	5.
	ވިޔަފާރީގެ ބޭނުމަށް ދަނޑުވެރިކަން ކުރުމަށް ދަނޑުބިން ދޫކޮށްފައިވާ މުއްދަތު ހަމަވުން؛


	
	
	
	6.
	މި ގަވާއިދުގެ 16 ވަނަ މާއްދާގައިވާ އިޖުރާއަތުތައް ފުރިހަމަވުން.


	
	
	
	

	ދަނޑުބިން ދޫކޮށްފައިވާ ފަރާތްތަކުން ކުރާ އެހެނިހެން ކުށްކުށާ ގުޅިގެން
ފިޔަވަޅު އެޅުން
	14.
	(ހ)
	
	އަންނަނިވި ކަންތައްތަކުންކުރެ ކަމެއް ކޮށްފިނަމަ އެފަރާތަކާ މެދު މި ގަވާއިދުގެ 16 ވަނަ މާއްދާގައިވާ ގޮތުގެ މަތިން ފިޔަވަޅު އެޅޭނެއެވެ.


	
	
	
	1.
	މި ގަވާއިދުގެ މާއްދާއަކާއި ޚިލާފުވުން؛


	
	
	
	2.
	ދިވެހިރާއްޖޭގެ ޤާނޫނުތަކާއި ގަވާއިދުތަކާ ޚިލާފުވުން؛


	
	
	
	3.
	ދަނޑުބިމުގައި ނުހެއްދޭނެ ކަމަށް ކައުންސިލުން އަންގާ ބާވަތްތަކުގެ ތެރެއިން ތަކެތި ތަކުރާރުކޮށް އިންދުން؛


	
	
	
	4.
	ދަނޑުބިމުގައި ކުރާ ކަމެއްގެ ސަބަބުން ދަނޑުވެރިކަން ކުރާ އެހެން ފަރާތްތަކަށް ލިބޭ ގެއްލުމެއްގެ ކުޑަބޮޑު މިނަށް ބަލައި؛


	
	
	
	5.
	ދަނޑުގައި އުފެދޭ ކުނި ނައްތާލުމަށް ކައުންސިލުން އަންގާފައިވާ ގޮތާ ޚިލާފަށް ޢަމަލުކުރުން.


	
	
	
	6.
	 މި ގަވާއިދުގެ 11 ވަނަ މާއްދާގެ (ހ) ގައި ބަޔާން ވެގެންވާ ކުރުން މަނާ ކަންތައްތަކުގެ ތެރެއިން ކަމެއް ކުރުން؛



	
	
	(ށ)
	މި މާއްދާގެ (ހ) ގައި ބަޔާން ކޮށްފައިވާ ކަންތައްތަކުގެ ތެރެއިން ކަމަކާ ގުޅިގެން މި ގަވާއިދުގެ 16 ވަނަ މާއްދާގެ (ހ) ގެ ދަށުން ފިޔަވަޅު އަޅައިގެން ދަނޑުބިން ބާޠިލުކުރާނަމަ އެ ބިމެއްގައިވާ ތަކެއްޗަށް އެއްވެސް ބަދަލެއް ނުދެވޭނެއެވެ.


	
	
	(ނ)
	މި މާއްދާގެ (ހ) ގައިވާ ހާލަތްތަކުގެ ތެރެއިން ހާލަތެއް މެދުވެރިވެގެން ނުވަތަ މިގަވާއިދުގެ 16 ވަނަ މާއްދާގެ (ހ) ގެ (4) ގެ ދަށުން ދަނޑުބިން ވަކި ކޮށްފިނަމަ އެތަނުގައިވާ ނުއުފުލޭ މުދާ ފިޔަވައި އެހެނިހެން ތަކެތި (އާލާތްތަކާއި ސާމާނު ފަދަ ތަކެތި) އެ ބިން ކުއްޔަށް ހިފާފައިވާ ފަރާތުން، ބިން ވަކިކުރާ ތާރީޚުން ފެށިގެން 14 (ސާދަ) ދުވަހުގެ ތެރޭގައި ނެރެ ބިން ހުސްކުރަން ވާނެއެވެ.


	
	
	(ރ)
	އަންނަނިވި ހާލަތްތަކުގައި ބިން ވަކިކޮށްފިނަމަ އެ ބިމުގައިހުރި ނުއުފުލޭ މުދަލަށް ބަދަލު ނުދެވޭނެކަން، ކައުންސިލާއި، ބިން ކުއްޔަށްހިފާ ފަރާތާ ދެމެދު ވެވޭ އެއްބަސްވުމުގައި ބަޔާންކުރަންވާނެއެވެ.


	
	
	
	1.
	މި ގަވާއިދުގެ 13 ވަނަ މާއްދާގައިވާ ގޮތުގެ މަތިން ނުވަތަ މި މާއްދާގައި ބަޔާންކޮށްފައިވާ ކަންކަމުގެ ތެރެއިން ކަމެއް ކޮށްގެން މި ގަވާއިދުގެ 16 ވަނަ މާއްދާގެ ދަށުން ބިން ވަކިކުރުން ؛


	
	
	
	2.
	މި ގަވާއިދުގެ 15 ވަނަ މާއްދާގެ (ށ) ގައި ބަޔާންކޮށްފައިވާ މުއްދަތު ދިނުމަށްފަހު އެ މާއްދާގައިވާ ގޮތުގެ މަތިން ބިން ވަކިކުރުން.


	ހުށަހަޅަން ބޭނުންވާ އިސްލާޚް ލިޔުއްވާ
	





	ދަނޑުބިން ދޫކޮށްފައިވާ ފަރާތްތަކުގެ އަތުން ދަނޑުބިން ވަކިކުރެވޭނެ ޚާއްޞަ ހާލަތު
	15.
	(ހ)
	ސަރުކާރުގެ ޕްރޮޖެކްޓެއް ހިންގުމަށްޓަކައި ނުވަތަ ރަށުގެ މުހިންމު ބޭނުމަކަށް ކައުންސިލުން އެދިގެން ބިން ހުސްކުރަން ޖެހިއްޖެނަމަ މި މާއްދާގައިވާ އިޖުރާޢަތުތައް ފުރިހަމަ ކުރުމަށްފަހު ދަނޑުބިން ވަކި ކުރެވިދާނެއެވެ.


	
	
	(ށ)
	މި މާއްދާގެ (ހ) ގައިވާ ގޮތުގެ މަތިން ދަނޑުބިމެއް ސަރުކާރުގެ ބޭނުމަށް ނަގާނަމަ އެކަން ކުއްޔަށް ހިފާފައިވާ ފަރާތަށް 3 (ތިނެއް) މަސްދުވަސް ކުރިން ލިޔުމުން އަންގަންވާނެއެވެ. މިގޮތަށް މުއްދަތު ދީގެން ވަކިކުރެވޭ ބިންތަކަށް ބަދަލުގެ ގޮތުގައި އެއްވެސް އެއްޗެއް ނުދެވޭނެއެވެ.


	
	
	(ނ)
	ސަރުކާރުގެ ބޭނުމަށް ނުވަތަ އެހެންވެސް ވުޒާރާއަކަށް ބިން ބޭނުންވެގެން މި މާއްދާގެ (ށ) ގައި ބަޔާންކޮށްފައވާ މުއްދަތު ނުދީ ބިން ނަގާނަމަ، ބިން ބޭނުންވެގެން ނެގި ސަރުކާރުގެ ވުޒާރާއަކުން ކަނޑައަޅާގޮތެއްގެ މަތީން ޝަރުޢީ ހަމަތަކާއި އެއްގޮތަށް ބަދަލު ދެވިދާނެއެވެ. މިގޮތަށްވެސް ބަދަލު ދެވޭނީ އެތަނުގައި ކޮށްފައިވާ އިންވެސްޓްމެންޓްގެ ތެރެއިން ނުއުފުލޭ މުދަލަށެވެ.


	ހުށަހަޅަން ބޭނުންވާ އިސްލާޚް ލިޔުއްވާ


	

	ފިޔަވަޅު އެޅުން
	16.
	(ހ)
	މި ގަވާއިދާ ޚިލާފުވާ ފަރާތްތަކާ މެދު، ޤާނޫނު ނަންބަރު 2010/7 (ދިވެހިރާއްޖޭގެ އިދާރީ ދާއިރާތައް ލާމަރުކަޒީ އުސޫލުން ހިންގުމުގެ ޤާނޫނު) ގެ 143 ވަނަ މާއްދާގެ ދަށުން ކައުންސިލްތަކަށް ދީފައިވާ ބާރުގެ ދަށުން، އަންނަނިވި ގޮތުގެ މަތިން ފިޔަވަޅު އެޅޭނެއެވެ.


	
	
	
	1.
	މި ގަވާއިދުގެ މާއްދާއަކާ ޚިލާފުވެ ކުރާ ކަމެއްގެ ސަބަބުން ފުރަތަމަ ފަހަރު ނަސޭހަތް ދިނުން؛


	
	
	
	2.
	މި ގަވާއިދުގެ މާއްދާއަކާ ޚިލާފުވާ ދެވަނަ ފަހަރު ލިޔުމުން އިންޒާރު ދިނުމާއެކު -/500 (ފަސްސަތޭކަ) ރުފިޔާ އިން ޖޫރިމަނާ ކުރުން؛


	
	
	
	3.
	މި ގަވާއިދާއި ޚިލާފުވާ ތިންވަނަ ފަހަރު ބިން ވަކިކުރުން ނުވަތަ -/1000 (އެއްހާސް) ރުފިޔާއާއި -/3000 (ތިންހާސް) ރުފިޔާއާ ދެމެދުގެ އަދަދަކުން ޖޫރިމަނާ ކުރުން؛


	
	
	
	4.
	ތިން ފަހަރަށްވުރެ ގިނަ ފަހަރު މި ގަވާއިދާ ޚިލާފުވާ ފަރާތްތަކުގެ ބިން ވަކިކުރުމާއެކު  -/5000 (ފަސްހާސް) ރުފިޔާ އިން ޖޫރިމަނާ ކުރުން؛


	
	
	(ށ)
	މި މާއްދާގެ (ހ) ގައި ބަޔާންކޮށްފައވާ ޖޫރިމަނާ ކުރެވޭތާ 7 (ހަތެއް) ދުވަހުގެ ތެރޭގައި ޖޫރިމަނާގެ ގޮތުގައި ދައްކަންޖެހޭ ފައިސާ ކައުންސިލަށް ދައްކައި ޚަލާޞްކުރަން ވާނެއެވެ.


	
	
	(ނ)
	މި މާއްދާގެ (ށ) ގައި ބަޔާންކޮށްފައިވާ މުއްދަތުގައި ޖޫރިމަނާ ނުދައްކާ ފަރާތްތަކުގެ އަތުން ފައިސާ ހޯދުމުގެ މަސައްކަތް ޝަރުޢީ ކޯޓެއް މެދުވެރިކޮށް ކުރެވޭނެއެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	




	އިސްތިސްނާ ހާލަތްތައް
	17.
	(ހ)
	ގޭބިސީއެއްގެ ދަނޑުވެރިންނަށް ކުއްލި ހާލަތެއް މެދުވެރިވެ، އެ ފަރާތުން އެކަން ކައުންސިލަށް އެންގުމުން، އެ ހާލަތުން އަރައިގަނެވެންދެން އެހެން ފަރާތެއް، ދަނޑުބިމުގައި ވަގުތީ ގޮތުން މަސައްކަތް ކުރުމަށް ކައުންސިލުން ޚާއްޞަ ވަގުތީ ހުއްދައެއް ދެވިދާނެއެވެ. މިފަދަ ހާލަތެއްގައި ދަނޑުބިމުގައި ޢަމަލީ ގޮތުން  މަސައްކަތް ކުރުމަށް އެހެން ފަރާތަކަށް ޚާއްޞަ ހުއްދައެއް ދެވޭނީ ދަނޑުވެރިކަމުގައި ޢަމަލީ ގޮތުން އުޅެމުންދާ ފަރާތަކަށް ދިމާވާ ކަމެއްގެ މައްޗަށެވެ. އަދި މިފަދަ ޙާލަތެއްގައި މި ގަވާއިދުގެ 6 ވަނަ މާއްދާގެ (ށ) އާއި 13 ވަނަ މާއްދާގެ (ހ)ގެ 3 ގައި ބަޔާންވެގެންވާ ޙާލަތްތައް އިސްތިސްނާވާނެއެވެ.


	
	
	(ށ)
	މި މާއްދާގެ (ހ) ގައި ބަޔާންވެގެންވާ ހާލަތުގެ ދަށުން ހުއްދަ ދެވޭނީ އަންނަނިވި ގޮތުގެ މަތިންނެވެ.


	
	
	
	1.
	މި މާއްދާގެ (ނ) ގައި ބަޔާންވެގެންވާ ޚާއްޞަ ޙާލަތެއް ދަނޑުވެރިކަން ކުރާ ފަރާތަކަށް ދިމާވުމުން، އެފަރާތަކުން އެކަން ލިޔުމުން ކައުންސިލަށް ހުށަހެޅުން.


	
	
	
	2.
	ކައުންސިލުން އެ ހާލަތު ޔަގީން ކުރުމަށްފަހު ހުއްދަ ދިނުމާއިމެދު ގޮތެއް ނިންމުން.


	
	
	
	3.
	ކައުންސިލުން ލިޔުމުން ހުއްދަ ދިނުން.


	
	
	(ނ)
	މި މާއްދާގެ (ހ) ގައި ބަޔާންކޮށްފައިވާ ޚާއްޞަ ވަގުތީ ހުއްދަ ކައުންސިލުން ދެވިދާނެ ހާލަތްތައް:


	
	
	
	1.
	ދަނޑުވެރިޔާގެ ޞިއްޙީ ޙާލަތު ތަން ނުދިނުން؛


	
	
	
	2.
	ދަނޑުވެރިކަން ކުރާ ގޭބިސީއެއްގެ ފަރާތެއް ބަލިވެގެން ނުވަތަ މިނޫންވެސް މިފަދަ މުހިންމު ބޭނުމެއްގައި 30 (ތިރީސް) ދުވަހަށްވުރެ ގިނަ ދުވަހަށް ރަށުން ބޭރަށް ދާން ޖެހުން.


	
	
	(ރ)
	މި މާއްދާގެ (ހ) ގައި ބަޔާންވެގެންވާ ޚާއްޞަ ހުއްދަ ދިނުމުގައި، ދަނޑުބިމުގައި  ވަގުތީގޮތުން މަސައްކަތްކުރުމަށް ހުއްދަދެވޭ ފަރާތަކީ، އެފަދަ ކަމަކަށް ޞިއްޙީ ޤާބިލުކަން ނެތް ފަރާތެއް ކަމުގައިވާނަމަ ޚާއްޞަ ވަގުތީ ހުއްދައެއް ނުދެވޭނެއެވެ.


	ހުށަހަޅަން ބޭނުންވާ އިސްލާޚް ލިޔުއްވާ
	



	ރެކޯޑު ބެލެހެއްޓުން
	18.
	(ހ)
	މި ގަވާއިދުގެ ދަށުން ބިން ދޫކުރެވޭ ފަރާތްތަކުގެ ބިމުގެ ދަފުތަރަކާއި، ދަނޑުވެރިންގެ ދަފުތަރެއް ކައުންސިލުން އެކުލަވައިލައި ބަލަހައްޓަންވާނެއެވެ.


	
	
	(ށ)
	މި މާއްދާގެ (ހ) ގައިވާ ބިމުގެ ދަފުތަރު އެކުލަވައިލާނީ ދައުލަތުގެ މާލިއްޔަތު ގަވާއިދުގެ 6.05 ގެ (ޅ) ގައި ބަޔާންކޮށްފައިވާ "ކުއްޔަށް ދެވޭ ތަންތަނުގެ ރަޖިސްޓަރީގެ ނަމޫނާ" އާ އެއްގޮތަށެވެ.


	ޙަވާލާދެވޭ އެހެނިހެން ޤާނޫނާއި ގަވާއިދުތައް
	19.
	(ހ)
	މި ގަވާއިދުގެ ބޭނުމަށް އަދި މި ގަވާއިދު ތަންފީޒު ކުރުމަށް ތިރީގައިވާ ޤާނޫނުތަކާއި ގަވާއިދުތަކަށް ރިޢާޔަތް ކުރަންވާނެއެވެ.


	
	
	
	1.
	ގަވާއިދު ނަންބަރު: 2013/R-697 (ކުނި އުކާލުމާއި ކުނި ނައްތާލުމާބެހޭ ގަވާއިދު – ރ. އަނގޮޅިތީމު)


	
	
	
	2.
	ގަވާއިދު ނަންބަރު: 2013/R-701 (ތިމާވެށީ ޙިމާޔަތްކުރުމާބެހޭ ގަވާއިދު – ރ. އަނގޮޅިތީމު)


	
	
	
	3.
	ދިރއުޅުމަށް ދޫކުރާ ބަންޑާރަ ގޯތި ފިޔަވައި އެހެނިހެން ބޭނުންތަކަށް ސަރުކާރާއި އަމިއްލަ ފަރާތްތަކަށް ބިން ދޫކުރުމާބެހޭ ގަވާއިދު (01 މާރިޗް 2008)


	
	
	
	4.
	ޤާނޫނު ނަންބަރު 2002/1 (ދިވެހި ރާއްޖޭގެ ބިމާ ބެހޭ ޤާނޫނު)


	
	
	
	5.
	ޤާނޫނު ނަންބަރު 2011/12 (ގަސްގަހާގެހި ޙިމާޔަތް ކުރުމުގެ ޤާނޫނު)


	
	
	
	6.
	ޤާނޫނު ނަންބަރު 2014/18 (ވިޔަފާރި ރަޖިސްޓަރީ ކުރުމުގެ ޤާނޫނު)


	ގަވާއިދަށް ބަދަލު
ގެނައުން
	20.
	(ހ)
	މި ގަވާއިދަށް އުނިއިތުރު ގެނައުމުގެ ގޮތުން ގަވާއިދަށް އިޞްލާޙު ގެންނާނީ ލޯކަލް ގަވަރމަންޓް އޮތޯރިޓީއާއި ބަންޑާރަ ނައިބުގެ ލަފާގެ މަތިން ރ. އަނގޮޅިތީމު ކައުންސިލް އިދާރާއިންނެވެ.


	މާނަކުރުން	
	21.
	(ހ)
	މި ގަވާއިދުގައި "ކައުންސިލް" މިގޮތަށް ބޭނުން ކޮށްފައި އެވަނީ، "ރ.އަނގޮޅިތީމު ކައުންސިލްގެ އިދާރާ" މިނަމުގައެވެ.


	
	
	(ށ)
	"ދަނޑުބިން" މިގޮތަށް ބޭނުންކޮށްފައި އެވަނީ، ރ.އަނގޮޅިތީމުން ދަނޑުވެރިކަން ކުރުމަށްޓަކައި ގޭބިސީތަކަށާއި ވިޔަފާރި އުސޫލުން ދޫކޮށްފައިވާ ބިންތަކަށެވެ.


	
	
	(ނ)
	"ކުޑަކުދިން" މި ބަސް މާނަ ކޮށްފައި އެވަނީ، ޤާނޫނު ނަންބަރު 91/9 (ކުޑަކުދިންގެ ޙައްޤުތައް ޙިމާޔަތް ކުރުމާބެހޭ ޤާނޫނު) ގައިވާ ގޮތަށް، މައިމީހާގެ ބަނޑުގައި އާދަމުގެ ދަރިޔާ ގަރުބަގަތީއްސުރެ، ދުނިޔެއަށް އުފަންވުމާ ދެމެދުގެ ޙާލަތުގައިވާ ކުދިންނާއި، ދުނިޔެއަށް އުފަންވުމަށްފަހު މީލާދީ ގޮތުން 18 އަހަރު ފުރިހަމަނުވާ ކުދިންނެވެ.


	
	
	(ރ)
	"ޕެސްޓް'' މި ބަސް މާނަކޮށްފައި އެވަނީ، ޤާނޫނު ނަންބަރު: 2011/12 (ގަސްގަހާގެހި ޙިމާޔަތް ކުރުމުގެ ޤާނޫނު) ގައި މާނަ ކޮށްފައިވާ ގޮތަށެވެ.

މާޅޮސްމަޑުލު އުތުރުބުރީ އަނގޮޅިތީމު ކައުންސިލްގެ އިދާރާ
Secretariat of the Angolhitheem Council, North Maalhosmadulu
އަނގޮޅިތީމު، ދިވެހިރާއްޖެ

ދަނޑުވެރިކަން ކުރުމަށް ދަނޑު ބިމަށް އެދޭ ފޯމު

ދަނޑުބިމަށް އެދޭ ފަރާތް: 

ދަނޑުބިމަށް އެދޭ ގޭބިސީގެ ނަން:......................................................................................................................
އެދޭ މީހާގެ ނަން: ........................................................................................................................................
ދާއިމީ އެޑްރެސް: .........................................................................................................................................
މިހާރު އުޅޭ އެޑްރެސް: ...................................................................................................................................
ޖިންސް: ...........................................   ދިވެހިރައްޔިތެއްކަން އަންގައިދޭ ނަންބަރު:  ..............................................
ގުޅޭނެ ފޯނު ނަންބަރު:.....................................................................................................................................
އީމެއިލް އެޑްރެސް: .......................................................................................................................................

ދަނޑުބިމަށް އެދޭ ފަރާތުގެ:
ނަން:............................................................ ސޮއި: ....................................... ތާރީޚު: ...............................
ނޯޓް: މި ފޯމާއެކު ދިވެހިރައްޔިތެއްކަން އަންގައިދޭ، މުއްދަތު ހަމަނުވާ ކާޑުގެ ކޮޕީއަކާއި ޢިމާރާތާއި ގޯތީގެ ރަޖިސްޓަރީގެ ކޮޕީ ހުށަހަޅުއްވަން ވާނެއެވެ.

އިދާރީ ބޭނުމަށް:
ފޯމާ ހަވާލުވި މުވައްޒަފުގެ:
ނަން: ........................................................ މަޤާމް .................................................. ސޮއި:..............................ފޯމު ގެނައި ފަރާތް: .............................................................. ތާރީޚު: ............................. ތައްގަނޑު:..............................


ފޯމާ ހަވާލުވި މުވައްޒަފުގެ:
ނަން: ............................................................... މަޤާމު ................................................ ސޮއި:....................................ފޯމު ގެނައި ފަރާތް: ............................................................. ތާރީޚު: ................................ ތައްގަނޑު:.............................



aޖަދުވަލު 2

[image: ]

މާޅޮސްމަޑުލު އުތުރުބުރީ އަނގޮޅިތީމު ކައުންސިލްގެ އިދާރާ
Secretariat of the Angolhitheem Council, North Maalhosmadulu
އަނގޮޅިތީމު، ދިވެހިރާއްޖެ

ދަނޑުބިމުގެ މުއްދަތު އިތުރުކުރަން އެދޭ ފޯމު

1. ޚިދްމަތަށް އެދޭ ފަރާތް: 
ދަނޑުބިމުގެ މުއްދަތު އިތުރު ކުރުމަށް އެދޭ ގޭބިސީގެ ނަން:.........................................................................................................................................................
ގޭގެ ވެރި ފަރާތުގެ ނަން: .......................................................................................................................................................
ދާއިމީ އެޑްރެސް: ..................................................................................................................................................
މިހާރު އުޅޭ އެޑްރެސް: ................................................................................................................................................
ޖިންސް: ...............................................   ދިވެހިރައްޔިތެއްކަން އަންގައިދޭ ނަންބަރު:  ..........................................
ގުޅޭނެ ފޯނު ނަންބަރު:.....................................................................................................................................
އީމެއިލް އެޑްރެސް: .......................................................................................................................................

2. ދަނޑުބިމާބެހޭ މަޢުލޫމާތު:
ދަނޑުބިމުގެ އެގްރީމެންޓް ނަންބަރު:............................................ ދަނޑުބިން ދޫކުރެވުނު ތާރީޚު:...............................................
ދަނޑުބިމުގައި މިހާރު ކޮށްފައި ހުރި އިންވެސްޓްމެންޓުގެ އަދަދު:...............................................................................................
ދަނޑުގައި މަސައްކަތް ކުރަނީ:     އަމިއްލައަށް  	    ކޯޓާގައި ގެނެސްފައިވާ ބިދޭސީން:	       އެހެނިހެން:............................

3. ދަނޑުބިމަށް އެދޭ ފަރާތުގެ:
ނަން:............................................................ ސޮއި: ....................................... ތާރީޚު: ..............................................
ނޯޓް: މި ފޯމާއެކު ދިވެހިރައްޔިތެއްކަން އަންގައިދޭ، މުއްދަތު ހަމަނުވާ ކާޑުގެ ކޮޕީއަކާއި ޢިމާރާތާއި ގޯތީގެ ރަޖިސްޓަރީގެ ކޮޕީ ހުށަހަޅުއްވަން ވާނެއެވެ.

އިދާރީ ބޭނުމަށް:
ފޯމާއި ޙަވާލުވި މުވައްޒަފުގެ:
ނަން: ............................................................... މަޤާމު .................................................. ސޮއި:..................................................
ފޯމު ގެނައި ފަރާތް: ................................................................. ތާރީޚު: ............................... ތައްގަނޑު:............................................


ފޯމާ ޙަވާލުވި މުވައްޒަފުގެ:
ނަން: .............................................................. މަޤާމް ....................................................... ސޮއި:.............................................
ފޯމު ގެނައި ފަރާތް: .................................................................. ތާރީޚު: .................................

